વિયેનાનાં પરાંમાં એક અફવા હંમેશા ફેલાતી રહેતી હતી કે વોન કોરેબનાં દાદી યહૂદી હતાં. નવરાશના સમયે દરદીઓ આવી વાતો કરતા રહેતા હતા. જર્મન રાષ્ટ્રમાં વ્યક્તિના વંશને લગતી આવી પંચાતો, હવામાનની આગાહીઓ જેટલી જ સામાન્ય અને સ્વીકાર્ય બની ગઈ હતી! પીઠામાં શરાબ પીતાં-પીતાં, રેઇનહાર્ડ હેડરિચના દાદીએ સસ નામના યહૂદી સાથે લગ્ન કર્યા હોવાની વાતો અંગે પણ લોકો બહુ ગંભીરતાપૂર્વક અનુમાનો લગાવ્યા કરતા હતા. વોન કોરેબે મિત્રતાના દાવે, સેદલસેક પાસે પોતાનું બધું જ ડહાપણ કોરે મૂકીને માત્ર એક જ વખત કબૂલ્યું હતું, કે તેના પોતાના કિસ્સામાં દાદીમા યહૂદી હોવાની એ અફવા સાચી હતી! જર્મન મેજર વોન કોરેબે, યહૂદી ડૉક્ટર સેદલસેક પાસે કરેલી આ કબુલાત પરસ્પરના એવા વિશ્વાસનું પ્રતીક હતી, જેને કારણે સેદલસેક પણ તેના પર સામો ભરોસો રાખી શકે તેમ હતા. એ ભરોસાને આધારે જ સેદલસેકે ઇસ્તંબૂલથી આવેલી પેલી સૂચીમાંના કેટલાક લોકો બાબતે મેજર વોન કોરેબને પૂછપરછ કરી. શિન્ડલરનું નામ સાંભળીને વોન કોરેબે અનુગ્રહપૂર્વક સ્મિત કરતાં પ્રત્યુત્તર આપ્યો હતો. હેર શિન્ડલરે પોતાની સાથે ભોજન લીધાનું મેજરને યાદ હતું. “શરીરે હૃષ્ઠપુષ્ટ માણસ છે,” તેમણે જણાવ્યું, “અને ખાસ્સા પૈસા પણ બનાવ્યા છે એણે! દેખાય છે એ કરતા ઘણો વધારે બુદ્ધિશાળી છે. તમે કહો તો હું અત્યારે જ ફોન કરીને એમની સાથે તમારી મુલાકાત નક્કી કરાવી શકું તેમ છું!” વોન કોરેબે સેદલસેકને પૂછ્યું.